
    POTOP

     

    Svi mi slavimo nekakav potop.

Jednom godišnje, jednom u sto godina

voda dođe nekome do grla i oslobađa

namještaj, grad ili krletku,

napravi prolom spušten na tlo.

    Voda dođe do grla, nekome

do koljena, ruba haljine – gospođi

koja šeće vunenog pudla jutrima

i pije kavu sa šlagom u devet sati

umorna od izlaska iz kreveta.

    Jednom godišnje, jednom u sto godina

dogodi se da pukne cijev.

    U devet je šalica sasvim puna,

kava razrijeđena do nestajanja,

    a tijelo smočenog psa

polako se kreće kroz vodu

kao dlakav, zubati anđeo.

  
    VODENA KRUŽNICA

  
    NAKON VELIKE POPLAVE

     

    Nakon velike poplave,

na pločicama su ostali tragovi vodenih boja

koje jagodicom prsta mažem na obraze.

Moje se zmije vesele,

promjena kože način je da presretnemo dane.

    Betonska kuća ima

podove u kojima se gnijezde stjenice

i kose nesretnika griju im noge.

    Šuplje ljušture puževa kažu:

ovdje je nekoć živjelo more.

  
    OPRANA DUGA

     

    Izašla sam kroz prozor kao oprana duga.

U mojim su tragovima izrasle visibabe.

Iz glava su istresle odobravanje

na smočeno tlo.

Nijedno me biće nije dočekalo,

    tamni je veo presvukao sve predmete

i njihove su pore prestale lučiti,

zatvorile su se oči biserne tuge.

Na povratku sam čitala prirodu rupe

duboko skrita u vešmašini.

    To je stroj koji govori om,

poklopcem skriva bunar pun zvijezda.

Kad otvorim vrata,

nastane poplava

i tako svakih deset tisuća godina.

  
    RAKOVA DJECA

     

    Veličanstvena paučina čini

promjer njezine kapelice.

Unutra nema života.

    Tek poneki put kad je prislonim sebi,

čujem: u njoj obitava šum

pa je polegnem u tanjur pun vode.

    Da imamo stoljeća pred sobom,

a imamo,

iz nje bi izašla rakova djeca.

Uzgojila bih im krakove da odu.

Zato bi me zavoljela.

    Ne izlijevajte ljubav u moje vode

i ne dozivajte moje životinje.

Moja će sestra ući kroz vaše ključanice.

    Uzet će vašu djecu i staviti ih u ruksak,

zaputit će se u hladne špilje

i iskopati vam kamene grobove.

  
    UMJESTO UŠĆA

     

    Koristimo vodu

kao što koristimo kuću ili mač.

Čovjek se umori i posegne,

metalna poluga napravi pomak

i na tren si mrtav, malo te nema.

Zatim izađeš lebdeće glave,

tijelo kao da nije živjelo.

    Vani se skuplja sunce u dlakave kupole.

Tamo ne postoje linije, sve je kružnica.

Poželim uvući prste u maslačak kao biljeg,

ostavljati uzorke po obrazima,

krasti tuđe riječi.

    Glava tijela u kupaonici:

odvojena od vrata,

pelargonije love kapljice vode

svojim račvastim jezicima.

Spušta se dugačak mlaz i on bi mi smočio stopala

da nije ledeno, sjajno gnijezdo

postavljeno umjesto ušća.

    Poželim vodu u bočici, lopaticu

i kopati na suncu. Često želim suprotno

od onoga što se događa.

Namjera je

postati kružnica.

Proljeće postoji da izgorimo

od želje za ljetom.

  
    BARKA

     

    Pod obilnu tečnost postavljam ruke

oblikovane u barku. Prste sam zapečatila,

umjesto plivaćih kožica imam gramzivost

    proljetnih nosnica.

    Sve ću zadržati, neću ostarjeti i odlučiti

što želim od ovog dana.

Kad postanem voda, neću morati znati

kako se pliva. Moje će uši biti vesla

i moj će trbuh biti otežane vijuge koje pokreću

    virove u moru.

    Barka koju stvaram je posebna.

Tu je da se ispuni vodom.

    Njezina se utroba izlijeva, curi,

    a vanjska joj strana ostaje suha.

    Tako se doima da barka stoji.

    Ona ne postoji, nigdje nije bila.

  
    POPLAVA

     

    Moje su ruke podočnjaci

u kojima žive prstaci. Danas bi mogle popravljati:

pukla je cijev.

U naše dane izlijeva se izbjeglištvo podzemlja.

    Sva je tuga izašla na pločice

i one se pokreću,

jedna drugoj podilaze.

Koža na stopalima postaje hrđa,

    ali ljudske su ruke takvog oblika

da ne mogu ništa spriječiti.

    Kad bi svaka pločica na sebe uzela

određenu količinu vode,

ne bismo imali poplavu, nego farmu.

Ispružila sam se u tom mulju.

    Pelargonije su postale morske

zmije, cvijet u kosi morska zvijezda,

haljina morska trava.

  
    SHVAĆANJE KRUGA

  
    STABLO VISIBABE

     

    Cjevčica bambusa

i glava bijelog jednoroga

razlistana su čaša koja zijeva

na svoj vrat. Stablo je meko

pa mu rast djeluje kao ježeve igle.

Sazrijevanjem odbacuje komade svoje kore

oblikovane u malene zmije zaštitnice.

    Visibaba umjesto srca ima prazninu

i nedostatak simetrije

kad je glava gledana odozgo.

    Od početka je bila ona-on,

iz nutrine su izvirale

ovalne zemljine nepravilnosti

savršene u trpljivom suglasju.

    Gotovo svake večeri kaže:

danas se nije dogodilo ništa.

Stoljećima, vršak se potajno spušta.

Izrasta središnji god.

  
    PČELA

     

    Tamnom je šupljinom živjela pčela

u mirnom shvaćanju kruga.

Krug je cigla od koje nastaje kuća.

Središte svijeta pčele su krugovi

poslagani jedan do drugog.

    Tako se štedi prostor: ispljune se praznina

i opet praznina

dok ne nastane veliko srce od zlata.

U njega se postavi lisicu

da leži i sanja da povraća

malene kugle slatkiša.

    Umjesto riječi, u košnici se

u čeljust polaže dijelove bilja

i onda premješta.

Kad se istražuje, vuče se noge

po šarenim plohama.

    Jednom se pčela zavukla visibabi

u nabreklu os.

Te je večeri opijena letjela livadom

i u svakom je maslačku vidjela

jedno spašeno sunce.

  
    SLAVLJE

     

    To je tkivo davno sastavljeno:

izlučeno, prožvakano, ispljunuto.

Skinula je krila s leđa

i legla na stol.

    U drvenoj kutiji, umjesto večere,

pčele su se okupile

oko kraljice.

    Pred zatamnjenim očima

ukazalo se slavlje:

čitave je večeri

povraćala med.

  
    SVAKODNEVNE STVARI

     

    Otvorila sam prozor

i sunce je ušlo u naš stan.

Odjednom smo vidjeli

tisuće zrnaca prašine i peludi, onoga

što je bilo i onoga što spava u ljuskicama

svakodnevnih stvari.

    Godinama smo se pripremali za ovo,

smišljali načine da opišemo

početak – odakle dolaze samosvijest

i razdjeljak na glavi.

Čestice svjetlosti ulaze u naše nosnice,

    spuštaju se kroz vratove pa sjedaju na svijetleće,

    prašnjave kauče koje imamo u slezeni.

Kreću se tragovima djece na

klizalištu i tope njihove pokrete.

Sve što kažemo zaboravit će se,

     

    sve što prešutimo sjest će na grimizni oltar.

Svjetlost se smije iz pojedinih vlati kose

koje šute zatabane u tepih.

    Čemu se danas veseliti

    osim svjetlu?

    Neostvareni nas pokret spaja

kao južni i sjeverni pol.

  
    RIJEČ

     

    Kad je zašla toplina,

pokreti su postali nevješti.

Tumarati, sudarati se sa stvarima:

sve su riječi ispadale

iz usta nečije nesreće. Te su noći bile nečujne rasprave

između mene i uglatih drvenih ježeva.

Požari iz mojih tabana

došli su do mojih ušiju i tamo zapjevali.

    Ponovno smo poželjeli zvuk: uzeti tanjur,

oprati ga. Igrati se da ga češljamo. Ne paliti

svjetlo. Uzeti mali vrč

i ne razbiti ga. Imati moć nad pokretima.

    
      Lisica zna sve tajne,

ali to ne znači ništa ako jež

zna samo jednu

i neće reći.
    

    Ujutro se ničeg ne sjećamo.

Dane ispunjava ono što je bilo

i ono što bi moglo biti

ako nikad više ne otvorimo oči.

Razbacani predmeti govore suprotno,

    nađu ravnu stranu na koju će leći

i ne znaju

gotovo ništa, ne govore ništa.

  
    SREDIŠTE IZMJENA

     

    Našla sam zvijezde u tvojoj sjeni

i gledala kako se pale i gase.

Titrale su kao lampice,

ukrasi sobe,

soba su dani provedeni

sa sviješću o nama.

    Gledam kako nokti traže prostor

između zida i prozorskog okvira. Raduje me

tvoja potraga za zmijskim kožama

koje šušte iz kauča i tepiha.

    Načinila sam kompas od kose

koja ti je ispala i pamuka

koji je ispao oblacima.

Postavila sam ga kao jezik.

    Koliko volim tvoju mekoću,

toliko volim pljuvati srebrne žalce.

Zato je mjesec, središte izmjena,

postavljen kao sat

na zidu naše sobe.

  
    DAN U ŠUMI (JEŽ)

     

    Skupljala sam zvijezde u šumi.

U mnoge srebrne noći,

gdje je koja poželjela pasti

ja sam tamo već bila,

stajala i čekala da me se sjeti.

    Kad sam skupila one

koje bi mi nešto značile,

odlomila sam im krakove.

Istresla sam ih kao ljetno prokletstvo

da napravim bodlje za tebe.

    Pokucao je kao osmijeh slučajnosti.

Cijelu su noć popili češeri.

    U njušci je donio interes

za prošlost,

a ja sam od nje stvorila predmet:

    to je sjajan kaput,

bodljikavi plašt,

moje čisto sviđanje na dlanu

usmjereno prema njemu.

  
    U TKALAČKOM STANU

  
    DUDOV SVILAC

     

    Kad smo pronašli gnijezdo dudova svilca,

rekla sam da je od svile i sebe izlučio.

Pokušali smo rasplesti tajnu.

Zatekli smo u središtu sitnu svježu ličinku,

dijete od svile

ili dudove što zore.

    Kad smo odmatanjem stigli do polovice,

čuli smo plač čvora

sklopljenog u orah.

To je bilo mučno pa je prestalo.

    Nazvala sam nas ubojicama

i obrisala nam spoznaju s lica.

    Kad bi isturio dlan da mi pokažeš središte,

samo bi se nepotrebno

razvuklo vrijeme

kao svilena nit.

  
    KAD SAM BILA NETKO U KOGA SI SE ZALJUBIO

     

    Dvoje je danas mehaničkim pokretima mjerilo nebo

kao da krovovima, drveću, pticama

spajaju vrhove.

Bila sam rijetkost,

    polijegala te na zemljani dio

i pogledom spajala koljeno, rame i nos.

    Sad brojim dane kao da su mrtvaci.

Mjerim im opseg, važem ih i tješim.

    Nekoć sam bila netko u koga si se zaljubio.

  
    ONA U KOJU SI SE ZALJUBIO

     

    Kad sam bila ona u koju si se zaljubio,

bila sam more. Zvijezde su kucale na moj krov.

Pitala sam: kako da budem?

Rekao si: nađi dvije noge i hodaj.

    Pretvorila sam se u balerinu

i klizila žicama koje provode struju

od vrhova prstiju do prsne šupljine.

    Ako se zaljuljam i krenem padati,

suknja će se raširiti

kao meduza bez vode.

  
    KIBORŠKA DJEVOJKA

     

    Isprva nisam bila kiborška djevojka.

Kasnije se kažiprst pretvorio u skalpel

kojim izrezujem jutra

i lijepim ih u kalendar.

    Gladni smo, buniš se,

pa režem svojom oštricom luk

i istječem.

    Pitam te što ti se sutra jede.

Kažeš mi: ne pitaj me o sutra.

Ljutiš me pa razrežem oblake.

Prospe se crnilo tužnih rečenica.

    Tješiš me:

ne plači, nepogodo,

hrđa će ti izjesti inat.

    Kad sam bila netko koga si zaljubljen sreo,

ipak si nosio kremen u šaci

spreman da ga staviš na prsnu kost.

    U tebi je od početka bilo više sumnje

nego što je u meni ljudskog.

  
    OSOBA KOJA LAŽE

     

    Ja sam osoba koja laže.

Kažem: pogledaj, mahovina

i prođem ti prstima kroz bradu.

    Sjećaš li se kad sam ulovila zeca

kojem su oči svijetlile u hrpici azbesta?

Neko smo vrijeme živjeli

u tkalačkom stanu.

    Kasnije smo se preselili u kuću na obali.

Dosadile su mu niti pamuka

za koje je zapinjao šapama

dok se utrkivao s kornjačom.

    Na moru mu je bilo lijepo,

jedino se jednom skupio na pranju

pa se šalio: polovicu sam sebe pojeo.

    Lagati je naučio od mene.

Zato je sinoć pušio tvoju lulu,

sjedio za tvojim stolom

i pretvarao se da si to ti.

  
    UVIJEK PRED JESEN

     

    Na suhom polju izrastaju

dozreli repovi lisica.

Uvijek pred jesen,

kad nasluti nevrijeme,

vjetar im raznosi dlaku od kučine.

    Repovi su savitljivi,

čvrsti u temelju kao stabljike.

Pod naletom jedino krzno otpuštaju,

sterilnu pelud prostiru poljem.

    Tako nastaje protežan put:

krak nevidljiva korijena.

  
    UMJESTO ZUBA

     

    Staza vodi do drvene kuće.

Unutra četvorica sjede

oko prastarog stola.

    Umjesto zuba, lopovi imaju vilice.

Svaki od njih čuva

jedan kut sobe.

    Pažljivo je ubrao rep

i spustio se do praga kuće.

    Ako poželi u njoj odmoriti noge

i šturu sigurnost nazvati svojom,

putnik će morati čekati

kao da vreba.

  
    ČETIRI STRANE STOLA

     

    Nitko nije vidio lisice

u okolici kuće.

Repova uvijek ima u obilju.

Dolaze ovlaš ugurani u hlače

i pričvršćeni za kape.

Dolaze namočeni u smolu i hrabrost

ljepljivi od želje da poraze.

    Po putu se nadvikuju,

bodre

pa utihnu.

    Uvijek dolaze u skupinama po četiri

da mogu zauzeti točno

četiri strane stola.

  
    IGRA PRETVARANJA

     

    Lisičja je priroda lukava.

I danas, kad te pitaju za nju,

sjetiš se samo repa

koji vijori na vjetru.

Ne sjećaš se kandže,

podmuklog zuba

    ni odanosti igri pretvaranja.

Ne sjećaš se da je lisica

ta koja uzima stvari

koje zaboraviš čuvati.

    U škrinju za nakit skuplja

kopče tvoje bake

i novčiće ispale iz džepa.

    Lisica ulazi u kuću

kad nije dobro zaključana,

kad soba ostane prazna

iako unutra još ima ljudi.

  
    SJECIŠTA

  
    DAR

     

    Imaš pokvarene oči,

rekla mi je kad me zatekla

da promatram leš male životinje

i bockam ga štapom, provjeravam

mekoću, toplinu i krhkost,

uspoređujem svoje i njegove zglobove.

    Nešto nije u redu s mojim zjenicama.

    Lisica je donijela naočale,

obične, uglate, crne

s povećalom uklopljenim u zid

da se naučim skrivati.

  
    BIJELA VATA

     

    Svojim potrganim očima

vidim golotinju svijeta.

    Ako negdje leži šuma,

pruža se presvučena bijelom smočenom

vatom. Zimska je šuma previše krhka

da izdrži vretena i sjekire

ljetnog neba.

    Ako se negdje prostire more,

ono sjedi na krevetu žene.

To je svila pješčanog diva.

Pjeni se u cvjetove čipke

koji skrivaju Moranin pupak,

smrtonosan izvor života.

  
    MANA

     

    U sparne večeri poželim

vidjeti stvari kakve su bile

dok ih još nisu otkrile

moje lisičje naočale.

    Oslobodim oči i kažem:

oslonite se na vlastitu manu

kao na osobit štap.

    Zateknu se pred neodređenom raskoši

drveta od akvarela.

Pri korijenu se skriva tvoje lice.

Obloženo perjem smeđeg goluba

poziva na draganje kore.

    Kad očistim staklo, provjerim

jesi li mi doista blizu,

ali uvijek nekako nestaneš.

  
    LASICA

     

    Lasica živi u kretanju preko ceste.

Njezino je tijelo povijena kora drveta

po kojoj kiša crta sekunde

za sparna ljeta.

    Noću pretrčava kako bi pobjegla.

Bježi od ovalnih predvečerja

koja otapaju mjed.

    Kad nasluti jutro,

tijelom se savije u rimsku kopču.

    Naša su sjecišta umorna,

topla i razumna.

  
    U POKRETU MIŠA

     

    Lasica bježi od pogleda stranaca.

Sestru su joj kunu našli, umnožili

čekićem,

sakrili u sitne portrete.

    Virim iz pohabanih stranica novina

sastavljenih u kaput. Šutim,

pokojna sam breza

s očima na naslovnoj stranici.

    U sebi obećavam: nikad

neću dopustiti 

da postaneš vrijedna.

    Krijem se u pokretu miša

da me ne zatekne.

  
    KAMEN I ŽELJEZO

     

    Lasica ne voli ljude.

Smrdimo joj na kamen i željezo.

Naše su ruke kovale glave

rimskih careva, zubata

sunca sterilnosti.

    Spremali smo ih u zaključane jame,

nepropusna usta vodoriga

nalik na kamene grobnice.

    Prsti su nam sa sebe otresli kreč.

    Trebalo je povezati novčić i bistu,

osobu i ime osobe,

ali bića su opala kao suho lišće

prije nego što se to dogodilo.

  
    KUNA

     

    Na prvi dan jeseni, lasica dođe.

U zubima donese spašeni dio sestre

i ispusti kunu na tlo.

    Okupim ježeve, ptice i svilene bube

da ne bude sama.

    Kad se pojavi Morana,

pretvori sve što volim u zimu.

    Kosa joj je grobnica za boje

koje hlape iz ostarjelog ljeta.

    Obrazi su joj latice prozirnog cvijeta

koji raste u staklenoj kupoli.

  
    MLAZ

  
    PROZIRNO ČEKAM

     

    Zemlja je izlučila jutro u sunce.

Spakirao se u kofer i sjeo na njega.

    Skuhala sam vodu u kojoj će se utopiti lišće.

Pit ću čaj i saditi nove biljke.

    Namještaj dnevne sobe je prazan.

Voda se dimi kao prozirno „čekam“.

    Htjela sam da listići otpuste boju

pa da ju mogu popiti,

uzeti k sebi.

  
    ŠUTNJA

     

    Jednog je jutra odvojio glavu od tijela

i zaklonio rupu šeširom.

Odnio se na autobusni kolodvor.

    Od toga dana,

sadim šutnju u teglice

a on, gdje god ide, nosi glavu u koferu

da ga nitko ne vidi

kako plače.

  
    ZMIJA

     

    Upomoć,

ide zmija! Ona koja vlastitu kožu svlači

i pušta da je pokupi rizničar.

    Njezina je pojava varljiva

pa od nje bježe udane žene:

vitka je i mlada nakon obilaska zemlje,

u starosti je ista, ali mudrija.

    Vješta je u čekanju podneva.

Kad naiđe, presretne ga. Prometne

se tijelom u horizont.

    Ispružena na tlu,

nalikuje korijenu drveta

koji se skida,

skida,

skida

umjesto da okoštava.

  
    BIJELI ZEČEVI

     

    Rekli su: od toga će ti narasti brkovi

Salvadora Dalija i neudanih žena.

Ipak, oprezno prinosi ustima.

    Dok ispija gutljaj,

bijeli joj zečevi vire iz veste.

    Njezino ime živi u opreznom

izvlačenju ljepote iz rukava.

  
    MALA MORANA

     

    Već se dugo pretvara da je ušica igle.

Provukla je kroz sebe dugačke konce

i putuje s njima kao srebrna sreća.

Nekad se po njima pomiče kao žičara.

    Pletenice se vijore, govore:

i na mjestu se može dobro putovati.

    Kad se ugase sve zgrade

koje noću svijetle kapitalom,

može ju se naći položenu u utor

pokretne stepenice.

    
      Načinila sam pauzu

da se ne rašije Zemlja.
    

    
      I sutra se može dobro putovati.
    

  
    DIJELJENJE S NULOM

     

    Piti kavu iz tuđih šalica

njezina je najdraža navika.

    Dok ljudi spavaju,

ulazi u njihove kuće,

pretvara ih u malena smeđa zrna

i stavlja u prsni koš.

    Čuje se buka usitnjavanja, drobljenja,

dijeljenja s nulom.

Zatim iz njezinih suznih kanala

potekne mlaz.

    Njega skuplja u male porculanske posude

koje nađe na policama.

    
      Iako zagađena,

ovo je voda.
    

    Zatim se iskrade kroz dimnjak,

a kuća ostane šutjeti,

    praviti se da u njoj

još uvijek ima ljudi.

  
    SREDIŠTE

     

    Nabrajala je za mene djecu

koja su je u mladosti povrijedila.

Stajala je kao nasilna proročica

na golemoj hridi

i umjesto mora, pjenila se larva

iz njezinih usta.

    
      Jedni su mi htjeli uzeti glavu

i njih sam pojela.

Drugi su mi htjeli uzeti jezik

i njih sam zaledila.
    

    Imena su se savijala,

prebacivala

preko donje usne

i padala u bezdan.

Sve se moglo vidjeti

kroz obraze.

    Meni nije smetalo što je takva.

Odavno sam prestala suosjećati s mrtvima.

    Životinje su postale staklo,

gledale su nas iz smrznute zemlje

kao iz prozirne kuće.

    Na tren se učinilo

da smo nas dvije ono što je udaljeno,

a da je sve ostalo jedno drugome blizu.

Mogle smo im izgledati kao ista osoba.

    Stvari su šutjele kroz svoje spojene trbuhe

kao da ih je nanizao isti srebrni žalac.

  
    BLIZINA

     

    Stajala sam u njenoj blizini jednom

kad se krenula topiti kao svijeća.

Kretala se polako i s namjerom

kao zmija kad izlazi iz vlastite mjere.

Te večeri nije imala sjenu,

    lice joj je bilo osvijetljeno

svim lijepim riječima

koje joj nismo uputili.

Opskrbila se mnoštvom papira.

    U njih je ispuhivala nos,

njima je brisala šminku

pa je nešto ipak ostalo iza nje:

gomila autoportreta

oblikovanih u zgužvano cvijeće

    i danas raste iz nekih stepenica

u jednom od tih gradova.

